EXIM BANK ปล่อยกู้ 500 ลบ. ให้ TRC เป็นเงินทุนรับงานก่อสร้างทั้งใน-ตปท.
EXIM BANK ปล่อยกู้ 500 ลบ. ให้ TRC และบ.ในเครือ ใช้เป็นเงินทุนรับงานก่อสร้างทั้งใน-ตปท.
24 ส.ค. 2559

นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) เปิดเผยว่า EXIM BANK ได้ให้การสนับสนุนวงเงินหนังสือค้ำประกันและวงเงินกู้หมุนเวียนแก่บริษัท ทีอาร์ซี คอนสตรัคชั่น จำกัด (มหาชน) หรือ TRC และบริษัท สหการวิศวกร (SKW) จำนวน 500 ล้านบาท 
ทั้งนี้ เพื่อให้ TRC และ SKW ซึ่งเป็นบริษัทในเครือใช้เป็นเงินทุนหมุนเวียนในการรับงานก่อสร้างต่าง ๆ รวมถึงโครงการสาธารณูปโภคพื้นฐานของภาครัฐบาลหรือเอกชนที่เกี่ยวกับการพัฒนาประเทศ ทั้งในและต่างประเทศ 
โดย TRC ดำเนินธุรกิจรับเหมาก่อสร้างและออกแบบทางวิศวกรรมในงานวางระบบท่อและอุตสาหกรรมปิโตรเคมี มีความเชี่ยวชาญด้านงานวางท่อก๊าซธรรมชาติ นับแต่ก่อตั้งในปี 2541 บริษัทได้รับความไว้วางใจจากลูกค้าทั้งภาครัฐบาลและเอกชนทั้งในและต่างประเทศให้รับงานขนาดใหญ่ ส่งผลให้ TRC มีการเติบโตของรายได้และกำไรสุทธิเพิ่มขึ้นอย่างต่อเนื่อง
 “EXIM BANK ให้การสนับสนุนแก่ TRC และ SKW ในครั้งนี้เพื่อสนับสนุนให้ผู้รับเหมาไทยที่มีศักยภาพสามารถขยายธุรกิจเพิ่มมากขึ้นทั้งในและต่างประเทศ เป็นประโยชน์กับการพัฒนาระบบสาธารณูปโภคและโครงสร้างพื้นฐาน ตลอดจนเศรษฐกิจของประเทศไทยและประเทศอื่นๆ ในภูมิภาค”นายพิศิษฐ์ กล่าว